
ELŐTERJESZTÉS
a József Attila Általános Iskola  működtetésének vállalására vonatkozó   szándéknyilatkozat kinyilvánításáról

Tisztelt Képviselő-testület!

A nemzeti köznevelésről szóló 2011. évi CXC. törvény (a továbbiakban: törvény) 2013. január 1-jén hatályba lépő 74. § (1) bekezdése szerint „az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról”.
A törvény értelmében közoktatási intézmény fenntartója az állam továbbá egyházi vagy magánintézmény lehet. 
A 3000 főt meghaladó lakosságszámú települési önkormányzat gondoskodni köteles - a szakképző iskola kivételével - az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről. A működtetés keretében a települési önkormányzat saját forrásai terhére biztosítja a köznevelési feladat ellátásához szükséges tárgyi feltételeket, továbbá az ingó és ingatlan vagyon működtetésével összefüggő személyi feltételeket. A települési önkormányzat e kötelezettsége alól gazdasági és jövedelemtermelő képességgel összefüggő feltételek hiányában külön jogszabályban meghatározott módon mentesül.
A törvény meghatározza, hogy a települési önkormányzat mikor köteles a tulajdonában álló köznevelési feladatok ellátását szolgáló ingatlant működtetni, illetve mely esetben vállalhatja a működtetést. A 3000 alatti lakosságszámú település önkormányzata 2012 szeptember 30-ig  nyilatkozhat az ingó és ingatlan vagyon működtetésének átvállalásáról. A 3000 főt meghaladó lakosságszámú települések esetén a nyilatkozattétel arra vonatkozik, hogy a település a vagyon működtetését nem képes vállalni, s azt az államnak ajánlja fel. A rendelkezés részletesen szabályozza a feladat alóli mentesülés igazolásának eljárását is.
Tekintettel arra, hogy az önkormányzatunknak az általános iskola ingó- és ingatlanvagyonát a törvényi szabályozás szerint működtetni kell, és a működtetéshez szükséges személyi feltételeket biztosítani kell, az ezzel kapcsolatos 2012. évi és 2013. évi várható kiadásokat az 1. számú mellékletben mutatjuk be. 

A működtetés egyedi feltételeit az állami intézményfenntartó központtal kötött, az intézmény által ellátott feladatokhoz igazodó szerződésben kell megállapítani. Kötelezettség alól történő mentesülés iránti kérelemmel egyidejűleg a települési önkormányzat igazolja a gazdasági és jövedelemtermelő képességének hiányát, ennek érdekében adatot szolgáltat az érintett köznevelési intézmények működtetési adatairól, amelyek működtetését nem tudja vállalni, továbbá a működtetéshez rendelkezésre álló bevételeiről. Amennyiben ezen adatszolgáltatás nem támasztja alá a működtetési képesség hiányát, úgy az állam a települési önkormányzatot hozzájárulás megfizetésére kötelezheti. A települési önkormányzat a hozzájárulás összegének ismeretében, annak közlésétől számított nyolc napon belül a kötelezettség alóli mentesülés iránti kérelmét visszavonhatja.
A törvény 76. §-a meghatározza a működtető önkormányzat feladatait, a működtetés tartalmát:
„76. § (1) A működtető feladata, hogy a köznevelési közfeladat-ellátás céljait szolgáló ingatlant az e törvény keretei között kötött szerződésben foglalt módon és feltételekkel az ingatlan rendeltetésének megfelelő, hatályos köznevelési, tűzvédelmi, munkavédelmi és egészségügyi előírások szerint üzemeltesse, karbantartsa. A működtető köteles a működtetéssel kapcsolatos közterheket, költségeket, díjakat viselni, gondoskodni az ingatlan vagyonvédelméről. A működtető köteles ellátni minden olyan feladatot, amely ahhoz szükséges, hogy az ingatlanban a köznevelési feladatokat megfelelő színvonalon és biztonságosan láthassák el. Ennek keretében a működtető feladata különösen a köznevelési intézmények működéséhez szükséges eszközök, taneszközök, anyagok, áruk, szolgáltatások megrendelése, átadás-átvétele, raktározása, készletek pótlása. A működtető feladata működtetni, karbantartani a köznevelési intézmény alapító okiratában foglalt feladat ellátásához szükséges technikai berendezéseket, javítani, karbantartani a tulajdonában lévő taneszközöket, beszerezni a köznevelési közfeladat-ellátáshoz szükséges eszközöket.”

„76. § (3) A működtető feladata a köznevelési intézmény épülete állagának megóvása, az állagmegóváson túl jelentkező rekonstrukciós, fejlesztési költségek fedezése már nem kötelessége, de ehhez az állam pályázati úton támogatást nyújthat. A taneszközök beszerzését az állam finanszírozza. A működtető az általa működtetett intézménybe járó tanulók lakóhelye szerinti önkormányzattól a működtetéshez hozzájárulást igényelhet.

(5) Az állami intézményfenntartó központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlanra vonatkozóan az állami intézményfenntartó központot ingyenes vagyonkezelői jog illeti meg, mindaddig, amíg a köznevelési közfeladat ellátása az adott ingatlanban meg nem szűnik. E rendelkezés nem alkalmazható, ha az állami intézményfenntartó központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlant a települési önkormányzat működteti. Az állami intézményfenntartó központ vagyonkezelői jogának fennállása alatt vagy mindaddig, amíg a köznevelési közfeladat ellátása az adott ingatlanban meg nem szűnik, a köznevelési intézmény feladatainak ellátását szolgáló ingatlant a települési önkormányzat nem idegenítheti el, nem terhelheti meg, bérbe csak abban az esetben adhatja, ha az a köznevelési feladat ellátását nem veszélyezteti”.

A törvény rendelkezései szerint „2012. évben szeptember 30-ig szándékát nyilvánítja az állami intézményfenntartó központnak és 2012. október 30-ig dönt a települési önkormányzat arról, hogy a rendelkezésére álló saját és átengedett bevételek terhére a következő naptári évben kezdődő tanévtől
a) 3000 főt meg nem haladó lakosságszámú település esetén a működtetést az államtól képes átvállalni,

b) 3000 fő lakosságszám feletti település esetén a működtetést nem képes vállalni.”

A nemzeti köznevelésről szóló törvény végrehajtásáról szóló 229/2012. (VIII.28.) Korm. rendelet V. fejezete rendelkezik a köznevelési intézmény működtetési kötelezettsége vállalására vonatkozó nyilatkozat és a működtetési kötelezettség alóli mentesülés iránti kérelem benyújtásának és elbírálásának szabályairól.

Tekintettel arra, hogy előzőek alapján Martfű Város Önkormányzatának a fenntartásában lévő József Attila Általános Iskolát  a jövőben is működtetnie kell, mérlegelni szükséges, hogy ezen működtetést képes-e vállalni, illetve hogy ezen kötelezettsége alól mentesítési kérelmet nyújt-e be.

Javasolom, hogy a Képviselő-testület a jövőben is működtesse az általános iskolát. 

Ugyanakkor érthetetlen a törvény azon rendelkezése, hogy az önkormányzatok csak működtetői lehetnek az általános iskola által használt ingó- és ingatlanvagyonnak, de iskolafenntartók nem lehetnek, holott ezt a jogot az egyháznak és magánszemélyeknek lehetővé teszi a törvény. Mindezekre tekintettel javasolom a Tisztelt Képviselő-testületnek, hogy az előterjesztéshez mellékelt, az Emberi Erőforrások Miniszterének címzett levéllel kezdeményezze a törvény-módosítást. 

Mindemellett Budapest XIII. kerület Polgármestere is levélben kereste meg a települési polgármestereket, hogy csatlakozzanak azon szándékához, hogy az önkormányzatok továbbra is iskolafenntartók maradjanak. 

Előzőek alapján kérem a Tisztelt Képviselő-testületet az előterjesztés megvitatására az alábbi határozati javaslat elfogadására:

Martfű Város Képviselő-testületének

……../2012. (IX.26.) Ö. határozata

A József Attila Általános Iskola  működtetésének vállalására vonatkozó   szándék kinyilvánításáról
Martfű Város Képviselő-testülete úgy dönt, hogy a József Attila Általános Iskola működtetését az állami intézményfenntartó központ fenntartásába történő átadást  követően is gondoskodik, a  működtetési kötelezettség alóli mentesítési kérelmet nem nyújt be.
Ugyanakkor levélben fordul az Emberi Erőforrások Miniszteréhez, melyben a nemzeti köznevelési törvény-módosítását javasolja annak érdekében, hogy az önkormányzatok is fenntartói lehessenek köznevelési intézménynek. 

Felelős: Dr. Kiss Edit polgármester

Határidő: azonnal

Martfű, 2012. szeptember 18.

                                                   Dr. Kiss Edit
                                                   polgármester

